Visontai Erőmű és Bánya Dolgozóinak Horgász Egyesülete

3200 Gyöngyös, Visonta út 5. fsz. 2.

**2018**

**HORGÁSZHÍREK**

**Elnöki beszámoló**

**Tisztelt Horgásztársak, Sporttársak, Barátaim!**

2018-at írunk. Rendhagyó módon kezdem elnöki beszámolómat, hiszen 2017–ben a tavunk, idén 2018-ban, pedig egyesületünk ünnepli **50** éves születésnapját. Egy bejegyzés a korabeli újságból, legyen ez a bevezetője az idei horgászhíreknek:

**1967. május 8.**

*Megkezdték az ország legnagyobb mesterséges tavának építését. A Mátra déli lábánál megkezdték az ország legnagyobb mesterséges tavának építését. A tó a gyöngyösi hőerőműnek szolgáltat majd vizet. A Markaz és*

*Visonta község határában - a Nyiget patak völgyében - épülő hatalmas völgyzárógát talpszélessége 100 méter, hosszúsága pedig mintegy 300 méter lesz.*

*Az új víztározó 8,5 millió köbméter víz befogadására készül és mintegy 300 holdnyi területet foglal el. Az idegenforgalmi - táji - szempontból is látványos víztükör hossza 2,5 kilométer lesz, a szélessége pedig meghaladja az ezer métert. Feltöltését a környék csapadékvizeivel és hegyi patakjaival oldjak meg. A tározó építésén éjjel-nappal dolgoznak a hatalmas gépek és a nagyszámú munkásgárda. A völgyzárógát - a tervek szerint - meg az idén elkészül.*



Így kezdődött! A következő évben 1968-ban megalakult a horgász egyesület. Sajnos már nagyon kevesen élnek az alapító tagokból, kevés írásos feljegyzés maradt ránk ezekből az évekből. Nincs felhasználható hasznos anyag egy megtisztelő összeállítás bemutatására. Itt szeretném kérni, hogy bárkinek, bármilyen emléke, feljegyzése, írásos anyaga van az alapításról, az első évek munkáiról, esetleg fényképei vannak az akkori vezetőségről, vagy rendezvényekről keressen bennünket, ossza meg velünk. A megújuló honlapunkon fogjuk bemutatni azt az összeállítást, amit az önök segítségével hozunk létre.

Az elmúlt évről:

A legfontosabbal kezdem. 2017. januárban pontot tettünk a végére egy 14 hónapja húzódó ügynek. Végre a Földművelésügyi Minisztérium megkötötte a Mátrai Erőmű Zrt .–vel a 15 évre szóló halgazdálkodási szerződést. Így az egyesületünk is megkötötte a már előkészített alhaszonbérleti szerződést a halgazdálkodási jog gyakorlására a Mátrai Erőművel Zrt.–vel. Tehát a következő 15 évben mi gyakoroljuk a halászati jogot a Markazi tározó tavon. Elkészítettem a Mátrai Erőmű részére egy 15 éves halgazdálkodási tervet, valamint az egyesület részére egy 5 és egy 15 éves halgazdálkodási tervet. Szeretném az önök tudomására hozni, hogy eddig a halászati jog gyakorlásáért az államnak évi 92.000 Ft fizettünk. Ez 2017-ben összegében és elnevezésében is változott. Most földhasználati díj a neve és évi 462.000 Ft, amelynek fizetési költsége az egyesületet terheli.

Hosszú, hideg tél volt 2016/2017 év tele. Örültünk, hogy egy kicsit tudott pihenni halállományunk. A halak elvermelhettek, nyugodtan tölthették a telet, hiszen 10 héten át tartós jégréteg borította a tavat. 10 darab léket vágtunk a már ismert társadalmi munkára jelentkező csapattal, majd megakadályoztuk a visszafagyásukat.

Mégis jelentkezett olvadás után halpusztulás. Jó pár mázsa nagytestű pontyot dobott felszínére a víz. Csak pontyot. Felvettük a kapcsolatot Dr. Gorda Sándorral, a debreceni egyetemmel és a környező tavak üzemeltetőivel és beszéltünk a tapasztalatokról, vizsgálati eredményekről. Talán Sándor magyarázata az egyetlen elfogadható, de nem megnyugtató.

*A 2017-es év tavaszán számos halgazdálkodási vízterületen jelentős ponty elhullás következett be a leggondosabb téli kezelés (lékelés, hó eltávolítása a jégről, stb.) ellenére is. Ennek oka számos tényezőre, kedvezőtlen környezeti hatásra, a pontyok téli viselkedésére és egy most megjelent új vírusos betegségre vezethető vissza. A környezeti tényezők és a vírusfertőzés okozta elhullások gyakran keveredtek, összemosódtak egymással. Így az elhullás pontos okának tisztázása érdekében számos esetben kellett mintát küldenünk az Országos Állategészségügyi Intézetbe, hogy izolálhassák a vírust.*

*A szokatlan hideg és hosszú tél hatására az első elhullások március végén, áprilisban jelentkeztek még viszonylag alacsony vízhőmérsékletnél. Ekkor általában a nagyobb testtömegű (3-tól 15 kg-ig), megnyúlt testformájú, pikkelyes egyedek képezték az elhullott állomány közel 95 %-át. Ennek oka a pontyok vermelési szokásaiban, genetikai hátterében és részben a víztérben kialakuló hierarchiai viszonyokban keresendő. A legkedvezőbbnek ítélt és ezzel együtt a legmélyebben található vermelő helyeket a vadponty genetikai hátterét is tartalmazó megnyúlt testformájú pikkelyes egyedek foglalták el. Ezek közül is elsősorban a nagyobb testtömeggel rendelkezők. A kisebbek és a tógazdasági tükrösök a sekélyebb részeken,, nem a 3,0-4,0 méter, hanem a 2,0-2,5 méter mély gödrökben vészelték át a telet. A tavasz nem hozta meg a lassú felmelegedést, amikor a vermelő pontyok folyamatosan táplálkozni kezdenek, hanem egy rövid idejű meleg periódust egy erős lehűlés követett, melynek hatására a halak ismét a vermelő helyekre vándoroltak. A hosszú jégborítás és a hideg tavasz hatására a legmélyebben vermelő és ezért nem táplálkozó egyedek teljes mértékben felélték tápanyag és energia tartalékaikat, majd a hirtelen érkező és rövid idejű meleg periódus hatására terjedő fertőzésektől megbetegedve a legyengült egyedek elpusztultak. A sekélyebb vízben telelő állományok (fiatalabb, kisebb egyedek, tógazdasági tükrös pontyok) ezzel szemben korábban elkezdtek táplálkozni (hamarabb melegedtek fel), így ezeknél a pontyoknál nem, vagy csak jóval kisebb mértékben jelentkezett elhullás. Ez az oka annak, hogy a március végén, április elején észlelt elhullás közel 95 %-át a nyurga és tőpontyok egyedei alkották.*

Dolgozunk 2018 –as évi megelőzésen (fertőtlenítő, táp beszórása).

Telepítéseinket 2017-ben is több alkalommal hajtottuk végre. Az egyesület három alkalommal és az erőmű egy alkalommal. Köszönjük a Mátrai Erőműnek, hogy november 8.-án 7500 kg. két-háromnyaras ponttyal járult hozzá halállományunk gyarapodásához. Ragadozó halat az idén nem sikerült vásárolnunk. A hosszú, hideg tél után nem tudtak a tenyésztők előnevelt süllőt tenyészteni, így nem tudtuk beszerezni az elmúlt években szokásos 150-200 ezer db-t. A ponty ára 2017-ben 20-25%-kal emelkedett. Mind a három alkalommal, mikor vásároltunk más-más volt az ára. Ennek lehetséges okai, a dunántúlon egyes tenyésztőknél jelen lévő koi vírusfertőzés, a román-cseh felvásárlás és a 2018. évi beharangozott ÁFA csökkentés „visszacsapó” hatása.

Évek óta nem, de 2018-ban a vezetőség áremeléssel él a tagság felé, amit a 2017 évi küldöttgyűlés elfogadott. Az emelést a megnövekedett költségek miatt, a hal árának emelkedése, a haszonbérleti díj (462.000 Ft) mértéke, mely évről évre emelkedni fog és a plusz előre nem tervezhető költségek miatt kellett meglépnünk. Ilyen például a haltetemek összeszedése (60.000 Ft). Kevés horgász szedi össze még maga előtt is, de jelzik, hogy hol van tetem. Továbbá az idén kérte a Mátrai Erőmű, hogy a fűnyírási költségek egy szerény részét vállaljuk át. Ez 200.000 Ft volt 2017-ben, és nem tudjuk, mit hoz a jövő.

Fegyelmi helyzetünk:

Egy plusz fő vizsgázott halászati ellenőrt alkalmazunk 2017 év közepétől. Tamás az erőmű fegyveres őr állományában dolgozik, rendőr múlttal rendelkezik.

Egyesületünk kamerákat helyezett el a tavunk nehezen ellenőrizhető részein. Történt mindez a halállományunk megőrzése céljából. A kamerákat erre szakosodott cég telepítette a törvényi előírások és szabályok betartása mellett. Az első lépcsőben csak néhány berendezést telepítettünk, majd a pozitív eredmények beigazolódása után megsokszorozzuk a számukat.

Kardos Tamás a fegyelmi bizottság elnöke az elmúlt év ügyeit a következőkben foglalta össze:

*1/2017 N. B. /nem tag/ 04.28.-i feljelentés, Holecz Adrián, Gócsa Tamás.*

*Engedély nélküli horgászat. Továbbítva Egerbe a halászati felügyelő hatáskörébe. 3 hónap eltiltás + 25eFt birság.*

*2/2017 Sz. B. /tagunk/ 09.20.-i feljelentés, Holecz Adrián, Kókai Tamás.*

*Éjszakai ellenőrzés, őrizet nélkül hagyott botok, ki nem világított horgászhely. Helyben jártunk el. 9 hónap eltiltás.*

*Egy pár gondolat a feljelentésekről. Nagyon alapos, minden igényt kielégítőek, jól dokumentáltak. Sajnos nagyon egyhangú a feljelentést tevők névsora.*

*Még egy pár gondolat a bizottság működéséről. A tagok aktívan részt vettek minden ülésen, teljes létszámban. Az eltérő szemléletmód ellenére konstruktív, korrekt hozzáállás tapasztalható minden tag részéről. A helyben hozott döntések sportszerűek, hasonló hozzáállást várunk a horgásztársaktól is.*

*A halászati felügyelőségek (Eger és Budapest) döntései nem mindig konzekvensek, de komoly eltiltások várhatóak tőlük.*

A felügyelő bizottság ez évben is a feladattervben rögzítettek szerint tartott ellenőrzéseket. Ennek eredményéről az Elnökük novemberben számolt be a küldöttgyűlésen.

Az elmúlt évben kétszer volt az irodánkban vizsga. Tavasszal három év kihagyás után kapcsolódtunk vissza a megyei vérkeringésbe, hogy Eger mellett Gyöngyösön is legyen vizsgaközpont. A környékben lakók segítségére komoly felkészülést elváró nehéz vizsgák voltak. 2017–ben 39 vizsgázó jelentkezett hozzánk, akikből 30 fő tett sikeres vizsgát.

Már év közben éreztük, hogy fogási eredményeink jóval magasabbak lesznek az elmúlt évitől, ami köszönhető annak, hogy 2013-ban sikerült a hálózást felszámolni. Köszönhető ez az őrzés-védelemnek, amit egyre szigorúbban végzünk, valamint az intenzív, több lépcsőben végrehajtott telepítéseinknek is. Néhány adat az elmúlt négy év fogási eredményeiből: 2013–ban 16,75 kg., 2014–ben 21,47 kg., 2015-ben 26,50 kg., és **2016–ban 33,49 kg**. volt a fogási átlag saját horgászaink feldogozott fogási naplója alapján. A 2017 évi fogási naplók leadása, feldolgozása ezekben a napokban van folyamatban. Az eredményekről, a részletes táblázatról tudomást szerezhetnek a megújult honlapunkon a feldolgozást követően.

A horgásztanya megléte óta a legtöbb vendégéjszakával üzemelt. Egész idényben foglalt volt. Nem csak a hétvégéken, de hétköznapokon is. Még egyszer annyi érdeklődőt kellett elutasítanunk, mint ahányan élvezték vendégszeretetünket. Az érdeklődés okai, hogy a visszatérő napijegyes és saját horgászaink is felfedezik végre, hogy van ilyen lehetőség. Családok, baráti társaságok, munkahelyi kollektívák tartanak rendezvényeket. Versenyek alkalmával az új horgászok és barátaik ismerik meg horgásztanyánkat. Közre játszott az is, hogy erőműves pihenő bázist határozott ideig nem lehet használni. És mindez, de nem utolsó sorban, köszönhető a gondnok házaspárnak, akik tisztasággal, renddel, tiszta szívvel várják a vendégeket.

Az engedélyek érvényesítése rendben zajlott, 878-an váltottak engedélyt. Öreg az egyesület korfája. Egyre kevesebben váltanak engedélyt elhúzódó betegségük miatt és sajnos egyre többen a felhők széléről lógatják pecájukat a Markazi tóba. Országos trend, hogy az egyesületek tagsága fogy. Ennek nemcsak a betegség és az elhalálozás az oka, hanem az, hogy a vásárolt állami jeggyel más tóra szóló napijegyet is tudnak váltani. A mi tagságunk úgy alakult, hogy 2016-ban 43, 2017-ben 52 fő lépett be hozzánk horgásztagnak. Okok lehetnek, hogy híre megy a jó fogásoknak, híre megy nagyhalaink fogásának. A megrendezett versenyeken a versenyzőknek és vendégeinknek megtetszik a környezet és halgazdálkodásunk.

Továbbra is működik a bankkártyás, a SZÉP kártyás, az utalásos, valamint egyedi helyzetekben a készpénzes befizetés is. Az idei évben nem változtatunk a már bevált és jól felépített rendszerünkön. Az elmúlt év mintájára történnek majd a befizetések. A 2018. évi fogási naplók, az állami jegyek, az érvényesítő bélyegek elkészültek, átvettük és február 06-án megkezdjük kiadásukat. A fogási napló leadásának fegyelme tovább javult, de néhány horgász még mindig semmibe veszi a jogszabályt. Az 2015. évtől a le nem adott fogási napló gazdáit dupla állami jegy árának befizetésére utasítja a törvény.

**Itt kell felhívnom horgásztársaim figyelmét a fogási napló pontos és olvasható kitöltésének fontosságára, valamint a leadás előtti összesítések elvégzésére. A fogási napló leadása előtt összesíteni kell a horgászattal eltöltött napok számát, valamint a fajonként kifogott halak súlyát és azokat rögzíteni kell a megfelelő rubrikában.**

2017-es horgászrenden változtattunk. Horgászmesterünk aktuális és hiánypótló szabályokkal egészítette ki horgászrendünket, amit elfogadott a küldöttgyűlés. Egyik legfontosabb változás a horgászat partról téli időszámítás alatt. Ketté bontottuk a hosszú téli hónapokat, eszerint: a téli időszámítás kezdetétől január 31-ig (a horgász idényév végéig) marad 07 órától 16 óráig, majd február 01-től a nyári időszámítás kezdetéig **06 órától 18 óráig**.

Az érvényes horgászrendet csatoljuk újságunkhoz, megkaphatják a horgászirodában, kitűzzük hirdetőtábláinkra és olvashatják honlapunkon.

Évről évre kérem, igyekezzünk betartani az egymás mellett élés íratlan szabályait. Ne zavarjuk horgásztársainkat, szomszédjainkat, az előttünk horgászó társainkat, a hétvégi házak tulajdonosait, csónakban horgászó sporttársainkat, a tóparti vendégeket, az ide látogató turistákat. A horgász a halőrök és más hivatalos személyek által végzett ellenőrzéseket ne tekintse indokolatlan zaklatásnak. Segítse a halőrök felelősségteljes munkáját. Minden évben idézek néhány sort az országos horgászrendből. "A horgász joga és lehetősége a szabályok és a horgászrend megsértőjét figyelmeztetni, az észlelt szabálytalanságról, továbbá a part szennyezését, a rongálást hivatásos személynek, ill. szervnek (pl. halőrnek) bejelenteni."

Minden évben megemlékezünk halottainkról. Az idén több horgásztársunk elhunyt. Nyugodjanak békében**!**

Jó fogást kívánok a következő évre! A vezetőség nevében ígérem, azon leszünk, hogy nyugodt, tiszta, barátságos környezetben, jó eredménnyel térjen haza minden horgász és hozzátartozója, aki kilátogat víztározónkhoz.

**Boldog újévet, jó egészséget kívánok!**

**Horgászmesteri beszámoló**

**Tisztelt Horgásztársak!**

A 2017-es horgászrendben már szerepelt, hogy a behordásos (etetőhajóval, illetve csónakkal) módszert alkalmazók számára kötelező lesz a halkímélő eszközök (matrac, nagyméretű finomszövésű merítő és sebfertőtlenítő) használata. Ezek az eszközök a halaink védelmét, biztonságát szolgálják. Az általunk kifogott hal a későbbiekben másoknak is akkora örömet okozzon, mint amilyet nekünk.

Sajnos 2017-ben azt tapasztaltuk az ellenőrzések során, hogy a horgásztársak nem használják ezeket a kiegészítőket. Jöttek a kifogások, hogy „Otthon maradt! Fenn van a házban! Most rendeltem!” 2017-ben még csak figyelmeztettünk! 2018-ban az ellenőrzések során nagy hangsúly fogunk fektetni ezen kiegészítők ellenőrzésére. Annál a horgásznál, akinél hiányosságot tapasztalunk, az érvényben lévő fegyelmi szabályzat szerint fogunk eljárni már az első alkalommal is. Az engedélye bevonásra kerül a horgászrend be nem tartása miatt!

Ez úton kérem minden horgásztársamat, akik a hagyományos módszerrel, dobva horgászik és aki törődik a halaink jövőjével , használja a fent említett eszközöket. A visszaengedett halak a lehető legkisebb mértékben sérüljenek, és még sok örömet szerezzenek az elkövetkező években.

Kívánok minden horgásztársamnak élményekben és fogásokban gazdag horgászszezont. Bármilyen kérdés merül fel, az ebben az évben is állok rendelkezésükre.

Engedély tervezet 2018.

2018-ban tervezzük egy „Sporthorgász engedély” kiadását.

Az a horgász, aki ezt a típusú engedélyt váltja, február 1-től a következő év január 31-ig napi 24 órában horgászhat. Kivéve ez alól az országos fajlagos fogási tilalmakat. Ez az engedély, csak parti horgászatra jogosít, csónakos horgászatra nem. A szerelék bejuttatása etetőhajó és csónak segítségével is lehetséges.

Az óra állítás előtti és utáni időszakban (2018 március 25-ig, illetve 2018 október 28-tól) a horgász köteles telefonon bejelentkezni Gócsa Tamásnál (20/519-6728), vagy Holecz Adriánnál (30/525-8696). Meg kell adnia a nevét, az engedélye számát, az időpontot (horgászat kezdete, horgászat vége), illetve hogy hol fog horgászni. A vízparti telek tulajdonosoknak a telkük számát is. A halőröket értesítik az adatokról, így könnyen ellenőrizhető a horgász. Aki ezt nem teszi meg, attól az engedély bevonásra kerül. A nyári időszámítás alatt ezt nem kell megtenni, mivel akkor engedélyezett az éjszakai horgászat.

A Sporthorgász engedély ára 100.000 Ft évente. Az engedély 0 kg hal elvitelére jogosít.

Köszönettel: Gócsa Tamás horgászmester

**2017. évi versenyek**

2017 évi versenyek: hat versenyt rendeztünk. Olvassák Holecz Adrián összeállítását, én pedig időrendi sorrendben összefoglalom a tapasztalatokat, talán sokak kapnak választ az év közben felmerült kérdéseikre:

1. II. ponty és amur fogó csapatverseny: 2017. 04. 24.-28. között 96 órás verseny.

Önköltséges: a nyeremények, az ellátás a nevezési díjakból.

Hasznunk: szállásdíj a horgásztanyán (ebben az időben még kevesen használják), a belépő horgászok, akiknek megtetszett a tó, a környezet és a halállomány.

1. XV. csónakos-pergető országos bajnokság első fordulója: 2017. 05. 14-én 6 órás verseny.

152 db ragadozót fogtak ki a versenyen. Rengeteg- nem nagyméretű- süllőt, kősüllőt az edzéseken. Többet a vártnál, többet mint amit a Dr. Gorda féle felmérés alapján gondoltunk. Természetesen a visszaengedések után nincs elhullás.

Költség: Minden költség a MOHOSZ –t és a Mátrai Pergetőket terhel

Hasznunk: Tilalmi időben, edzéseken napijegy eladás. Tilalmi időben egy hét teljes foglalás a horgásztanyán.

1. Házi versenyünk: Szabics János Emlék Horgászverseny 2017. 06. 17-én 5 órás verseny.

Stagnáló 50 fő körüli nevezések.

Költség: 100.000, - Ft

Hasznunk: Jó hangulat. Vendégül látjuk az egyesületünk tagjait, jelen esetben a versenyzőket és családtagjaikat.

1. Heves megyei horgász egyesületek, elnök-titkári versenye: 2017. 06. 2. 4 órás verseny.

Nagyon rég volt rendezés a tavunkon, felkértek bennünket a lebonyolításra. Színvonalas rendezésért köszönet kaptunk a megyétől. Gócsa Tamás és az elnök versenyzett. Második helyet értünk el.

Költség: minden költség a megyei szövetségé.

Hasznunk: Hárman jelezték a versenyzők közül, hogy 2018–ban szeretnének belépni, saját tagságuk mellett, kettős tagságot szerezni.

1. DRAGON csónakos-pergető kupa: 2017. 10. 14. 7 órás verseny.

65 db ragadozót fogtak ki a versenyen. Rengeteg - nem nagyméretű - süllő és kősüllő az edzéseken.

Költség: Minden költség a DRAGON - t és a Mátrai Pergetőket terheli

Hasznunk: Tilalmi időben, edzéseken napijegy eladás. Tilalmi időben egy hét teljes foglalás a horgásztanyán.

250.000 Ft-ot kaptunk ragadozó hal telepítésre.

6. III. ponty és amur fogó csapatverseny: 2017. 10. 16.-20 között 96 órás verseny.

Önköltséges: a nyeremények és az ellátás a nevezési díjakból.

Hasznunk: Szállásdíj a horgásztanyán. Ebben az időben is kevesen használják, belépő új horgászok, akiknek megtetszett a tó, a környezet, a halállomány.

Szeretném megköszönni szponzorainknak támogatásukat. Köszönöm: Bogi Állateledel (Tömöri Tamás), Gyöngyhorgászbolt (Dredor György) valamint a Horgászdiszkont (Szőllősi Sándor) támogatását és segítségét a horgászversenyek alkalmával.

Említést érdemel még a XXXIV. Villamosenergia-ipari Horgásztalálkozó. A verseny Tiszafüreden, az élő Tiszán került megrendezésre július 21-23. között. Egyesületünket az első osztály mezőnyében a Gyurgyik László, Komár István, Faragó László összetételű csapat képviselte, és a 8.-ik helyezést érték el, egyéniben Komár István a 3-ik helyezést ért el. A csapatversenyt a Paks 1-es számú csapata nyerte meg.

**Telepítések 2017-ben:**

**Egyesület:**

* 2017.05.05. 4.600 kg háromnyaras ponty
* 2017.08.23. 10.000 kg háromnyaras ponty
* 2017.10.10. 13.000 kg háromnyaras ponty
* **összesen: 27.600 kg háromnyaras ponty**

**Erőmű:**

* 2017.11.08. 7.500 kg háromnyaras ponty
* **összesen: 35.100 kg háromnyaras ponty**

Köszönjük az Erőmű Vezetésének a telepítést! Köszönettel tartozunk az Erőmű Vezetésének, a Vízellátási osztály Vezetőjének, a Karbantartási főosztály Vezetőjének, hogy az elmúlt évben is együttműködött az egyesületünk Vezetőségével. Hozzájárultak a halasításhoz, a part tisztántartásához, nádvágáshoz, fűnyíráshoz, szemétszállításhoz és egyéb karbantartási feladatok elvégzéséhez.

**2018. évi tagdíjak, befizetések**

|  |  |  |  |  |  |  |  |
| --- | --- | --- | --- | --- | --- | --- | --- |
| **2018. évi tagdíjak** | | | | | | | |
| **Megnevezés** | | **Régi tag** | | | | **Új tag** | |
| **Tagdíj** | **Állami jegy** | **Területi engedély** | **Összesen** | **Horgászatihozzájáru-lás** | **Összesen** |
| 1. | **Felnőtt tag** | 15.000,- | 2.200,- | 27.800,- | **45.000,-** | 35.000,- | **80.000,-** |
| 2. | **ME ZRt. dolgozó** | 15.000,- | 2.200,- | 19.800,- | **37.000,-** | 28.000,- | **65.000,-** |
| 3. | **Nyugdíjas (70. évtől, 3 év tagság)** | 15.000,- | - | 15.000,- | **30.000,-** | - | **-** |
| 4. | **Ifjúsági tag** | 10.000,- | 2.200,- | 9.800,- | **22.000,-** | 10.000,- | **32.000,-** |
| 5. | **Pártoló tag** | 58.000,- | 2.200,- | 24.800,- | **85.000,-** | - | **-** |

|  |  |
| --- | --- |
| **Egyéb díjak** | |
| **Megnevezés** | **Összeg** |
| **Tagkönyv** | **3.000,-** |
| **Jogfenntartó felnőtt** | **15.000,-** |
| **Jogfenntartó ifjúsági** | **10.000,-** |
| **Etetőhajó és csónakról való horgászat éves díja** | **5.000,-** |
| **Etetőhajó és csónakról való horgászat egyszeri alkalomra** | **500,-** |
| **Napijegy felnőtt** | **4.000,-** |
| **Napijegy ifjúsági** | **2.000,-** |
| **A második fogási napló** | **85.000,-** |

**2018. április 26-ig a táblázat szerint fizethető be a tagsági díj.**

Aki 2018. április 26. és 2018. május 29. között fizeti be tagsági díját, annak + 2.000,- Ft késedelmi díjat kell fizetni.

**Az Alapszabályunk 9.§/3. pontja szerint: „Azt a tagot, aki a tagdíját meghatározott időre nem fizeti be, az elnökség a tagok sorából törli.” Ez az időpont: 2018. május 29., ez egyben az utolsó alkalom az engedély kiváltásra is.**

Kérjük, hogy ne felejtsék el a **Fogási naplót** legkésőbb **2018. február 6-ig** a gyűjtőhelyekre, illetve az irodára eljuttatni. Valamint kérjük az éves fogási eredményt az utolsó oldalon összesíteni.

**Horgászigazolványok érvényesítése**

**Személyi jövedelem adó 1%-a**

Az igazolvány érvényesítését és a díjak befizetését az idén is a tavalyi bevált struktúrában fogjuk elvégezi. **NEM lehet csekken befizetni.** 2014-től, így természetesen 2018-ban is mindhárom pénzintézmény által forgalmazott SZÉP kártya szabadidős "zsebéből" váltható horgászengedély. Továbbra is van lehetőség a bankkártyás befizetésre, valamint az átutalásra (amennyiben az átutalásról szóló igazolás a befizetőnél van). Ha ezzel sem tudnak élni horgásztársaink, úgy utolsó sorban a készpénzes fizetést is elfogadjuk.

**2013-tól kizárólag személyesen, érvényes személyazonosságot igazoló okmánnyal lehet a horgászigazolványokat érvényesíteni**. Nem áll módunkban barátoktól, családtagoktól elfogadni a behozott engedélyeiket és ezeket érvényesíteni.

Aki a fogási naplóját 2018. február 28-ig nem adja le, + 2.000 Ft-ot köteles fizetni az állami jegyéért. Amennyiben a késedelem miatt kirótt összeget nem fizeti be, nem áll módunkban az engedélyét érvényesíteni.

Kérek minden kritikát gyakorló horgásztársat, hogy indulatait ne az adminisztrátor hölgyekre zúdítsa, jöjjön el a fogadó órára, ahol mindig az elnöknek mondhatja el véleményét, teheti fel kérdéseit.

**Az érvényesítéseink időpontjai:**

|  |  |
| --- | --- |
| **február: 06., 13., 20., 27.** | **09:00 – 17:00** |
| **február: 07., 14., 21., 28.** | **14:00 – 17:00** |
| **február: 08., 15., 22.,** | **09:00 – 14:00** |
| **március: 06., 13., 20., 27.** | **09:00 – 17:00** |
| **március: 07., 14., 21., 28.** | **14:00 – 17:00** |
| **március: 01., 08., 22., 29.** | **09:00 – 14:00** |
| **április: 03., 10., 17., 24.** | **09:00 – 17:00** |
| **április: 04., 11., 18., 25.** | **14:00 – 17:00** |
| **április: 05., 12., 19., 26.** | **09:00 – 14:00** |
| **május: 08., 15., 22., 29.,** | **09:00 – 17:00** |

**Emlékeztető:**

**Horgászrend a pihenőbázison:**

Ezen túl csak az horgászhat a pihenőbázishoz tartozó partszakaszon (kivéve a gát melletti 50 m-es üzemi területet), aki rendelkezik a Gondnokság által kiállított, lepecsételt és sorszámmal rendelkező nyomtatvánnyal. A pihenőbázis gondnoka köteles a nyomtatvány sorszámát a szoba igénylőlapján feltüntetni, ezáltal az nyomon követhető lesz.

2014. január 1-től parkolni csak a pihenőbázis parkolójában lehet.

**Etetés:**

Megkérjük a tisztelt horgásztársakat, hogy a jövőben az etetésre szánt magokat (kukorica, búza), legyenek szívesek főtt, vagy áztatott állapotban a tóba juttatni. A száraz gabona beszórása hozzájárul a tó víz minőségének romlásához, illetve a halak egészségi állapotának károsodásához. Ezzel hozzájárulnak ahhoz, hogy a tó vízminősége ne romoljon, illetve a halak egészségi állapota ne károsodjon. A szárazon bejuttatott szemes takarmány a fenéken marad, rothadásnak indul, továbbá a halak bélrendszerében súlyos gyulladást okoz, melynek következtében a hal nem fog táplálkozni, illetve el is pusztulhat. A főtt, illetve áztatott magokat azonban a halak könnyebben tudják emészteni, és mivel a fehérhalállomány is könnyebben tudja fogyasztani, kisebb a valószínűsége, hogy a fenéken felhalmozódva bomlásnak induljon. Továbbá kérném, hogy a fentiek mellett tartózkodjanak a vödörszám tóba borított etetőanyag mennyiségektől, higgyék el a kevesebb néha több.

**A nyári fajlagos pontytilalomhoz:**

A nyári fajlagos pontytilalom alatt a rablóhalazás mellett csak úszós módszert lehet alkalmazni az egyéb halfajok (keszeg, kárász, amur) horgászatához. Törekedni kell a finomszerelékes módszer alkalmazására. A horogra a csalit csak tűzve lehet feltenni, (csonti, giliszta, csemegekukorica) a fűzött csalik használata tilos! A kifogott pontyot haladéktalanul vissza kell engedni.

**Fontosabb dátumok**

**Fogadóórák:** februártól májusig az igazolvány érvényesítés kedd délutánjain, majd minden hónap első hétfőjén 16:00 - 17:00 óráig

**Takarítási nap:** **április 22. a Föld napja, 08:00 - 12:00 óráig**

**Szabics János emlékverseny:** tervezett időpont: **június 23.**

**IV. Markazi Ponty és Amur fogó Csapatverseny:** tervezett időpont: **tavaszi forduló: május 14-15-16-17-18.**

**Pontytilalom:** fajlagos pontytilalom és telepítés miatt, a meghirdetett időpontokban

**Küldöttgyűlés:** tervezett időpont: **november**, pontos dátum a meghívóban

**Új felvételisek:** február második felétől, oktatás és vizsga az értesítés szerint a honlapunkon

**Elérhetőségeink**

Horgászegyesület elnök: 30/525-8724

Horgászmester: 20/519-6728

A horgásztanya gondnoka: 70/319-5495

HE. iroda tel/fax csak fogadó órákon: 37/788-268

e-mail elérhetőség: [visontaihorgasz.egyesulet@chello.hu](mailto:visontaihorgasz.egyesulet@chello.hu)

Honlapunk: www.markazihorgaszto.hu

Kérünk mindenkit csak hivatalos, egyesületi ügyekben keressen bennünket!

Köszönetet mondunk minden olyan horgásztársunknak, akik aktívan részt vállaltak az Egyesület érdekében végzett éves munkában!

Az Egyesület Vezetősége nevében: Faragó László, HE Elnök